Ole M. Nielsen (KRF), 2001-05-17:
Da Kristeligt Folkepartis ordfører, fru Tove Videbæk, ikke kan være til stede, har jeg lovet at fremføre følgende: Kvinderådet har i forbindelse med denne forespørgsel udtalt: »Beijing + 5 blev ikke det skridt fremad, som mange havde håbet.
Slutdokumentet blev ikke tilstrækkelig forpligtende, og der mangler tidsfastsatte målsætninger.
Vi vil derfor opfordre til, at den danske regering i det videre arbejde aktivt arbejder for, at der kommer tidsfastsatte og konkrete mål ind i FN-dokumenterne fremover.«
Det er vi helt enige med Kvinderådet i.
Først afsnittet om »at fremme respekten for kvinders ret til alle universelle menneskerettigheder, et liv uden vold, lemlæstelser og seksuelt misbrug og meget aktivt bekæmpe handel med kvinder og børn.«
FN's generalsekretær, Kofi Annan, sagde i sin åbningstale ved Beijing + 5 i New York, at handel med kvinder og børn er et af vor tids alvorligste problemer.
Den danske ligestillingsminister på det tidspunkt
, fru Jytte Andersen, sagde, at fremskridt er påtrængende nødvendigt i kampen mod handel med kvinder og børn, at langsigtet planlægning er nødvendig for at bekæmpe trafficking, og at internationalt samarbejde er en nødvendighed for at afsløre og straffe bagmændene og beskytte ofrene. FN's verdenskonference Beijing + 5 sluttede med flere anbefalinger til medlemslandene vedrørende handel med kvinder.
Jeg nævner blot en enkelt af dem: Man anbefaler medlemslandene at udforme, håndhæve og styrke effektive metoder til at bekæmpe og afskaffe alle former for handel med kvinder og piger med en vidtspændende antitraffickingstrategi bestående af bl.a. lovmæssige foranstaltninger, forebyggelseskampagner, udveksling af information, hjælp til beskyttelse og reintegration af ofrene samt retsforfølgelse af bagmændene, herunder også mellemmændene.
Langt om længe er der også i Danmark kommet fokus på problemet handel med kvinder.
Alligevel påstod dansk politi så sent som sidste år, at handel med kvinder til prostitution ikke fandtes i Danmark.
Dog udtaler Dorit Otzen, leder af Reden og forkvinde for en international forening vedrørende denne sag, at antallet af udenlandske prostituerede i Danmark er steget med 100 pct. over de sidste 10 år, men det eneste tilbud, man i Danmark fortsat kan give de handlede kvinder, er en enkeltbillet ud
af landet inden for 24 timer
Når en prostitueret overskrider landegrænser, er prostitution sjældent en individuel handling, men ofte en del af et velorganiseret, internationalt handelsnetværk.
Kvinderne, der opholder sig mere eller mindre illegalt i vore lande, er derfor uendelig sårbare.
Vi har allerede set endog meget grov kriminalitet begået af udlændinge i kampen om pengene på prostitutionsmarkedet.
Handel med kvinder er blevet en kæmpeindustri, hvor der tjenes lette penge, og kvinder er lettere at få med gennem tolden end narkotika.
Ngo'er over hele verden har spillet og spiller en central rolle i arbejdet og kampen imod traffickingen.
Og det er også ngo'erne, der peges på som nødvendige nationale og internationale samarbejdspartnere.
Men ngo'erne gør det ikke alene.
Danmark er et tydeligt eksempel på, at selv om EU for 9 år siden råbte vagt i gevær og anbefalede en handleplan, skulle der gå 9 år, før Danmark nødtvungent erkendte at være et land, hvor problemet trafficking er hastigt stigende.
Vi må helt enkelt tage det mere seriøst og tage konkret fat på løsningen af dette problem i Danmark.
Et andet punkt er anden vold mod kvinder.
Der er ikke tal på, hvor mange kvinder der udsættes for vold i verden, og måske godt det samme.
Ufødte og nyfødte piger dræbes, blot fordi de er piger.
Kvinder tæves i deres hjem, kvinder omskæres, kvinder handles, holdes som slaver, voldtages.
Under krige opfattes det nærmest som soldaters rettighed at voldtage de erobredes kvinder.
Kvinder tvinges til ægteskab, stenes eller overhældes med syre, hvis de viser lidt hud, udviser såkaldt usømmelig opførsel, eller hvis en anden mand voldtager dem.
Og listen er meget, meget længere.
Kvinder er også de fattigste i verden.
I verdens fattige områder er kvinderne specielt truede af fattigdom, manglende uddannelse, manglende hjælp på sundhedsområdet osv.
Så der er i høj grad brug for også den pind, der fokuserer på - og jeg citerer: »kvinders adgang til økonomiske ressourcer og kvinders adgang til behandling.«
Kristeligt Folkeparti kunne godt have ønsket forslaget
til vedtagelse strammet op på enkelte områder, men kan godt leve med det, som det er, og anbefaler det selvfølgelig.